钦定古今图书集成/理学汇编/经籍典/第084卷 > 王申子周易辑说 > 《问古今占卜之学》
## 钦定古今图书集成/理学汇编/经籍典/第084卷 > 王申子周易辑说 > 《问古今占卜之学》

或问曰：“自古以《易》为卜筮之书，如《左传》所占，及鬼谷、
孙膑、严君平、司马季主、京房、郭璞、魏炤、管辂、袁、李之
流，与近世麻衣、希夷、康节诸人占卜如神，而子皆不
取其说，何也？”曰：“此《易》之流，非《易》之道。天地间有理而
后有气，有气而后有象，有象而后有数。象有定，气数
有变，惟理无穷，故圣人取其象以设卦，以明夫微而”
不可见之理；即其数以察变，以御夫见而不可执之
气。其卦也，藏已往吉凶之理以示人，使人居则观其
象而玩其辞，先审其吉凶之几，尽其所当为之道。及
其动而疑，疑而未断也，则命诸蓍；其蓍也，探未来吉
凶之变以示人，使人趋之避之，以归于性命而已。如
子所说，占卜如神者，则曰“某日当有某祸，某日当获
某福，某数合主兄弟阋墙，某数合主夫妇参商。”言之于数年之前，验之于数年之后，遂使为帝为王者，委
天道于气数之适然，而不知恐惧修省；为子为弟者，
委人道于命分之当然，而不修孝悌忠信。如是则不
复有舜、曾之为子，伊、周之为臣矣。甚而如覆射，如遁
甲，如风角，启大恶不道之心，皆是术有以致之。《易》之
为书，和顺道德而理于义，穷理尽性以至于命，果若
是乎？二程不受康节数学之传，其亦有见于此矣。不
然，昔者夫子答子张“十世可知”之问，未尝一语及前
知之事，岂诸人生知之圣，用《易》之道过于孔圣乎？学
《易》者先审乎此，然后可以言《易》。